**שאלות חזרה על הפרשה – וישלח**

1. "וַיִּשְׁלַ֨ח יַֽעֲקֹ֤ב מַלְאָכִים֙ לְפָנָ֔יו אֶל-עֵשָׂ֖ו אָחִ֑יו", האם אלו היו מלאכים ממש או שליחים? (שליחים מעבדי יעקב)
2. למה רצה יעקב לשלוח שליחים אל עשו? (יעקב מתקרב לארץ כנען, בטרם יגיע לארץ הוא מתקרב גם לארץ אדום, ממלכתו של עשו אחיו. על כן, מפאת כבודו לאחיו הגדול שהוא גם מלך המקום שולח יעקב שליחים מעבדיו (ראב"ע))
3. **אתגר:** כיצד יעקב מכנה את עצמו כדי לעורר את רגשי אהבת האחים של עשו? (יעקב מכנה את עצמו כמה פעמים בשם 'עבד' ואת עשו בשם 'אדון'. יעקב קיווה שיחס מכבד שכזה מצידו יעורר אצל עשו רגשות אחווה ואהבה (עקידת יצחק))
4. "וַֽיְהִי-לִי֙ שׁוֹר וַֽחֲמ֔וֹר צֹ֖אן וְעֶ֣בֶד וְשִׁפְחָ֑ה וָֽאֶשְׁלְחָה֙ לְהַגִּ֣יד לַֽאדֹנִ֔י לִמְצֹא-חֵ֖ן בְּעֵינֶֽיךָ"- האם ליעקב היה רק שור אחד, חמור אחד, עבד אחד ושפחה אחת? (לא. הכוונה הרבה, אך לפעמים כך כתוב בלשון התורה (רש"י))
5. השליחים חוזרים ליעקב ואומרים שראו את עשו עם 400 איש. האם עשו הצליח כבר להתגבר על היצר הרע שמלא שנאה ליעקב? (ממש לא! השליחים מספרים ליעקב- 'הגענו אל עשו וראינו שכלפי חוץ הוא מתנהג כאחיך. אך באמת הוא עדיין נותר עשו הרשע ומלא בשנאה אליך. וגם הוא בא לקראתך, אך לא לבד, איתו יש גם 400 אנשים, כאילו באים בכבוד אך אלו לוחמים- הוא בא רק כדי להילחם!' (ספורנו))
6. **אתגר:** כמהשנים עברו מאז ברח יעקב מפני עשו הרשע? (14 שנה בבית המדרש של עבר, 14 שנות עבודה לרחל ולאה, 6 שנות עבודה לפרנסת ביתו ועוד כמה חודשים שהיה בדרכים. סה"כ כ- 34 שנים)
7. וַיִּירָ֧א יַֽעֲקֹ֛ב מְאֹ֖ד וַיֵּ֣צֶר ל֑וֹ וַיַּ֜חַץ אֶת-הָעָ֣ם אֲשֶׁר-אִתּ֗וֹ וְאֶת-הַצֹּ֧אן וְאֶת-הַבָּקָ֛ר וְהַגְּמַלִּ֖ים לִשְׁנֵ֥י מַֽחֲנֽוֹת- מה הדבר הראשון שאליו התכונן יעקב- לתפילה, למלחמה או לדורון? (דבר ראשון, מכיוון שזו עת סכנה, יעקב מחלק את מחנהו ל-2 ומתכונן למלחמה עם עשו)
8. למה יעקב מחלק את המחנה ל-2 מחנות זה אחרי זה? (המחנה הקדמי יֵרָאֶה כאילו פניו לשלום. המחנה האחורי יהיה מוכן למלחמה. כך יעקב מוכן לכל תרחיש- אם עשו יבוא לשלום, אז הוא יפגוש קודם את המחנה שמראה פני אהבה ואם עשו יבוא למלחמה יהיה גיבוי מאחורה (אור החיים הק'))
9. **אתגר גדול:** וַיֹּ֘אמֶר֘ יַֽעֲקֹב֒ אֱלֹקֵי֙ אָבִ֣י אַבְרָהָ֔ם וֵֽאלֹקֵ֖י אָבִ֣י יִצְחָ֑ק- מדוע יעקב מזכיר את אבותיו? (יעקב אבינו בענוותנותו הרבה, אינו מזכיר את מעלותיו וזכויותיו הרבות, אלא פותח בתפילתו בהזכרת קטנותו, וכמה שאיו לו ערך וכבוד ושכל מעשי ה' איתו נעשים בחסד וברחמים גדולים עליו. יעקב אומר: ה', אני, מה אני, זכור נא זכות אבותי שאתה הוא אלוקי אבי אברהם ואלוקי אבי יצחק, ציווית אותי לחזור לארצי ולמקום הולדתי שם תוכל להיטיב עימי (ספורנו))
10. **עוד אתגר:** וְאַתָּ֣ה אָמַ֔רְתָּ הֵיטֵ֥ב אֵיטִ֖יב עִמָּ֑ךְ וְשַׂמְתִּ֤י אֶת-זַרְעֲךָ֙ כְּח֣וֹל הַיָּ֔ם אֲשֶׁ֥ר לֹֽא-יִסָּפֵ֖ר מֵרֹֽב- מה רוצה יעקב אבינו לעורר בכך שהוא מזכיר את הבטחת ה' לאברהם אבינו? (יעקב רוצה לעורר רחמי ה' עליו, ולכן אף מוסיף ומזכיר- ה'! עשה למען שמך הגדול והקדוש! אמנם אני לא ראוי לכל החסדים אך אנא ה' כדי שלא יתחלל שמך שהרי הבטחתני שתיטיב איתי ושיתקיימו בי ההבטחות שהבטחת לאבותי- אברהם ויצחק- "וְשַׂמְתִּ֤י אֶת-זַרְעֲךָ֙ כְּח֣וֹל הַיָּ֔ם אֲשֶׁ֥ר לֹֽא-יִסָּפֵ֖ר מֵרֹֽב"- אנא הצילני ותוכל הבטחתך להתקיים (רשב"ם ורמב"ן))
11. מה פירוש המילה 'מנחה'? (מתנה)
12. כמה עדרים שלח יעקב לקראת עשו כדי לעורר את אהבתו? (10 עדרים! 5 מינים שונים, ויעקב אמר לעבדיו להפריד בין הזכרים לנקבות)
13. "וַיִּתֵּן֙ בְּיַד-עֲבָדָ֔יו עֵ֥דֶר עֵ֖דֶר לְבַדּ֑וֹ וַיֹּ֤אמֶר אֶל-עֲבָדָיו֙ עִבְר֣וּ לְפָנַ֔י וְרֶ֣וַח תָּשִׂ֔ימוּ בֵּ֥ין עֵ֖דֶר וּבֵ֥ין עֵֽדֶר"- למה יעקב ציוה על עבדיו שיעשו רווח בין העדרים? (יעקב רוצה לעורר את עשו שיתהה מה קורה מולו על כן הוא נותן לעבדיו שיובילו כל עדר שיהיה לבד, בפני עצמו. כך הם יתפרסו על מרחק גדול וזה יגרום למשלחת להיראות עוד יותר מכובדת- עיזים לבד, כבשים לבד, גמלים, פרות וחמורים- כל סוג כעדר בפני עצמו, זכרים ונקבות לחוד, כך שיוכלו לפרות אצל עשו. יעקב אף מוסיף ומצווה אותם- 'אתם תעברו לפני ותדאגו שיהיה רווח בין העדרים!' (ספורנו))
14. למה יעקב לא מחכה לבוקר כדי להתקדם וכבר במהלך הלילה מתקדם עם משפחתו ואנשיו? (יעקב לא יודע מה יהיה, האם עשו יבוא לשלום או למלחמה. לכן הוא כל הזמן דואג לכל הדברים. על כן, מכיוון שאינו רוצה להיות מופתע מתקיפה פתאומית של עשו הוא קם באמצע הלילה עם כל משפחתו ומגיע למעבר נחל יבוק)
15. איך עברה כל המשפחה עם כל החפצים ורכוש של המשפחה? (יעקב אבינו בגבורתו העצומה מעבירם בדו מקצה אחד של הנחל לקצהו השני (רש"י))
16. מהו שם הנחל בו העביר יעקב את משפחתו ורכושו? (יַבֹּק)
17. מדוע יעקב חזר מעבר לנחל? (כדי לקחת את הפכים הקטנים)
18. יעקב נותר לבדו מעבר לנחל. עם מי נאבק יעקב? (עם מלאך ה', שרו של עשו)
19. מי ניצח במאבק עם המלאך? (יעקב גבר על המלאך עד כדי כך שאפילו כשהגיע זמן עלות השחר אמר המלאך ליעקב- תאפשר לי ללכת. אך יעקב מסרב- לא אשלח אותך אא"כ הוא תברכני- כלומר תודה שהברכות אותם קיבלתי ביושר מאבי יצחק מגיעות באמת לי. אתה תודה בכך וממילא גם עשו יהיה חייב לקבל ולהודות על הברכות)
20. כיצד קרא יעקב למקום בו נאבק עם המלאך? (פניאל)
21. כיצד נקרא האיבר בו נפצע יעקב במאבק עם המלאך? (גיד הנשה)
22. יעקב מתבונן קדימה ורואה את עשו, האם נראה שעשו בא לשלום או למלחמה? (יעקב נושא את עיניו ורואה את עשו עם 400 אנשיו, כלומר, כנראה עשו לא התרצה במנחה שעברה לפניו (ספורנו). יעקב מתכונן לקראת קרב ולכן מחלק את מחנהו- כל אמא תהיה עם ילדיה כדי לשמור עליהם)
23. **אתגר:** מי מהאמהות הייתה אחרונה? (רחל ויוסף. יעקב מחלק את המחנה, כל אמא נמצאת דווקא עם ילדיה כדי שתשמור עליהם הכי טוב (רד"ק). כעת, יעקב צריך לדאוג למשפחתו ומחלק את המשפחה לכמה קבוצות- את השפחות וילדיהן מלפנים, אחריהן לאה וילדיה ואחרונים חביבים רחל וילדיה (רש"י))
24. היכן עמד יעקב אחרי שסידר את משפחתו לקראת המפגש עם עשו? (לפני כולם. לאחר שסידרם יעקב כל אחד במקומו עבר יעקב קדימה כדי להיות מוכן, במידה ועשו ירצה להילחם. עשו יצטרך לפגוש קודם כל אותו ולהילחם בו ורק אחר כך בשאר משפחתו (רש"י))
25. כמה פעמים השתחווה יעקב לפני עשו? (7)
26. מה עשה יעקב תוך כדי שהשתחווה לפני עשו? (התפלל לה' שישמרהו ויצילו)
27. **אתגר:** למה יעקב השתחווה לפני עשו תוך כדי שהתקרב אליו? (אמנם, יעקב התכונן למלחמה אבל, בכל זאת, כשלב ראשון יעקב עוד מתאמץ לעורר את אהבת עשו, אפילו לזמן קצר, להראות שעשו אוהב ליעקב ולא כשונא שבא ונלחם- יעקב משתחווה, פעם אחרי פעם- 7 פעמים ותוך כדי מתפלל לה' שישמרהו ויצילו)
28. מי ניצח, עשו או יעקב? (יעקב ניצח! לב האבן של עשו נשבר ועשו התמלא אהבה אל יעקב אחיו)
29. "וַיִּשָּׂ֣א אֶת-עֵינָ֗יו וַיַּ֤רְא אֶת-הַנָּשִׁים֙ וְאֶת-הַיְלָדִ֔ים וַיֹּ֖אמֶר מִי-אֵ֣לֶּה לָּ֑ךְ וַיֹּאמַ֕ר הַיְלָדִ֕ים אֲשֶׁר-חָנַ֥ן אֱלֹק֖ים אֶת-עַבְדֶּֽךָ"- איך הרגיש עשו כאשר ראה את משפחתו של יעקב? (עשו מרים את עיניו הדומעות, ובלב הוא מרגיש אהבה גדולה שפתאום עולה בתוכו)
30. **אתגר מבלבל:** יעקב מסביר לעשו שכל המנחה מיועדת עבורו ועשו עונה "יֶשׁ-לִ֣י רָ֑ב אָחִ֕י יְהִ֥י לְךָ֖ אֲשֶׁר-לָֽךְ"- בזכות מי חושב עשו יש לו הרבה רכוש ואנשים? (עשו בגאוותו הרבה אינו מודה לקב"ה שנתן לו הרבה ומייחס את כל הצלחתו לעצמו!)
31. האם עשו רומז בדבריו גם למשהו בקשר לברכות שברכם יצחק אביהם? (כן! עשו אומר ליעקב- תשאיר הכל, **את הכל**, אצלך שיהיה לך לברכה. עשו לא מתכוון רק למקנה שנשלח כמנחה לקראתו אלא לעוד דבר ששייך ליעקב- יעקב יהי לך הברכות שמגיעות לך מאבינו, כלומר, יעקב, אני מודה, הברכות שברכך אבינו ראויות ומגיעות דווקא לך. לך ראוי להיות גביר לאחיך, לך ראוי שיעבדו כולם ולך ראוי שכל מברכיך יתברכו ולהפך למקלליך)
32. האם אפשר לסמוך על עשו שהוא באמת אוהב את יעקב? (לא. חכמים אומרים לנו, גלוי וידוע לפנינו שעשו שונא ליעקב ואפילו שעכשיו לזמן קצר עשו הצליח שיתעוררו רחמיו אך בהמשך הוא חוזר לשנאתו לעם ישראל)
33. קַח-נָ֤א אֶת-בִּרְכָתִי֙ אֲשֶׁ֣ר הֻבָ֣את לָ֔ךְ כִּֽי-חַנַּ֥נִי אֱלֹק֖ים וְכִ֣י יֶשׁ-לִי-כֹ֑ל- יעקב מפציר בעשו שיקח את המתנות ומדגיש כל מה שקיבלתי זה חסד מאת...? (חסד מאת ה' ואני מודה לקב"ה על מה שנותן לי ומסתפק בזה)
34. לפני הפרידה, עשו מציע שהוא או לוחמיו יצטרפו ליעקב וישמרו עליו, מה חושב יעקב על ההצעה? (שהוא מעדיף לוותר על העזרה. יעקב חושש שמא עדיין יש בליבו של עשו עליו, הרי הוא מכיר טוב מאוד מי זה עשו אחיו הרשע- הרי בקלות רבה עלול ליבו להתהפך שנית)
35. האם יעקב רוצה ללכת מהר עם עשו או מעדיף ללכת לאט? (יעקב אבינו מציע לעשו שיתקדם בקצב מהיר יותר וללכת לביתו שבשעיר ולא לחכות לו עד שיתקדם בקצב האיטי שלו)
36. יעקב ועשו נפרדים. לאיפה הלך עשו ולאיפה הלך יעקב? (עשו הלך לשעיר ויעקב לסוכות)
37. וַיָּ֩שָׁב֩ בַּיּ֨וֹם הַה֥וּא עֵשָׂ֛ו לְדַרְכּ֖וֹ שֵׂעִֽירָה- עשו חוזר לשעיר, להיכן חזרו 400 לוחמיו? (עשו חוזר לכיוון שעיר. אך היכן נעלמו אנשיו? מסתבר שיעקב אבינו שהתאמץ כל כך לעורר את אהבתו וחיבתו של אחיו הצליח לעורר בהחלט את אנשיו של עשו. הם הבינו שמולם עומד אדם גדול קדוש וצדיק ושלעומתו אדונם הוא אדם רשע, ושאין זה מתאים שיסתובבו עימו. לכן, לאט לאט, אחד אחרי השני הם נשמטו והלכו להם כל אחד למקומו)
38. מה הדבר הראשון שבנה יעקב כשהגיע לסוכות? (בית למשפחה (אונקלוס) וכמובן בית מדרש (ת"י))
39. מה הדבר השני שבנה יעקב בהגיעו לסוכות? (סוכות לצאן והבקר. יעקב אבינו אינו בונה לעצמו מקום ופונה לנוח... אלא, ברצונו הטוב וברוב חמלתו ודאגתו למקנה, יעקב קודם בונה להם סוכות (וזה הרבה!) בהן יוכלו להיות בהגנה מפני מזג האוויר ובצורה נוחה ונעימה וזה למרות שיעקב כלל לא מתכנן לגור במקום באופן קבוע אלא זו סה"כ תחנת ביניים בדרך חזרה הביתה (אור החיים))
40. **אתגר גדול:** וַיָּבֹא֩ יַֽעֲקֹ֨ב שָׁלֵ֜ם עִ֣יר שְׁכֶ֗ם אֲשֶׁר֙ בְּאֶ֣רֶץ כְּנַ֔עַן- במה היה יעקב אבינו שלם כשהגיע לשכם? (יעקב הגיע לשכם- 'שלם'. חז"ל דורשים שיעקב הגיע שלם בגופו, בממונו ובתורתו- ריבונו של עולם דואג ומשגיח לעבדיו הנאמנים ובחסדי ה' יעקב מתרפא מפציעתו במהלך המאבק עם המלאך, בנוסף, למרות ששלח יעקב מתנת פיוס עצומה לעשיו ועשיו גם לקח אותה יעקב מגיע גם שלם בממונו- כלומר שהמתנה הזאת לא מיעטה כלל מעושרו העצום. וכמובן הכי חשוב- יעקב, שנתקל בדרך ברשעים כלבן וכעשיו- בכל זאת מגיע חזרה לשכם שלם גם בתורתו- כלומר שלא שכח כלום מלימודו, וכלל לא נפגע רוחנית מהמפגש עם הרשעים הללו (רש"י))
41. בכמה כסף קנה יעקב את השדה שלפני העיר שכם? (100 קשיטה)
42. **אתגר:** מה הפירוש 'קשיטה'? (כמו "עובר לסוחר". כלומר, מטבעות המשובחות ביותר שיכולים להתקבל למסחר בכל מקום (רש"י))
43. למה יעקב בנה מזבח בסוכות? (יעקב בונה מזבח כדי להודות לה' על כל הטובות הגדולות שעשה עמו בדרך וכדי לזכור תמיד את הניסים הגדולים שה' עשה לו ושמר עליו מכל רע)
44. איך קרא יעקב למזבח שבנה בסוכות? (יעקב לקרוא למזבח בשם כזה שיזכיר את שבחו של ה' ולכן קרא לו "א-ל אלוקי ישראל")
45. למה יצאה דינה מביתה והלכה לעיר שכם? (דינה בת לאה רצתה סתם לצאת מהבית ולהיכנס לעיר. היא כלל וכלל לא העלתה על דעתה שתיתכן איזו שהיא סכנה בכך)
46. מה פירוש המילה "החריש"? (לשתוק ולא לעשות דבר. יעקב שומע על המעשה המכוער ששכם הרשע טימא את ביתו היקרה והאהובה. יעקב מחליט "להחריש" כלומר לא לעשות דבר עד שבניו יחזרו ממרעה הצאן שבשדה ואז יתיעץ איתם ויחליטו יחד מה לעשות כתגובה למעשה הנבלה הנוראי שעשה שכם לביתו-אחותם)
47. מה היה ראוי שיעשה חמור ברגע ששמע על מעשה בנו-שכם? (שיעניש אותו בחומרה ועוד שיבוא עם בנו ויבקש סליחה ומחילה על מעשה הנבלה הנורא שעשה בנו. וכמובן שיביא איתו גם את דינה)
48. האם שכם הסכים לשלם עבור חתונה עם דינה? (שכם מאוד רוצה להתחתן עם דינה והיה מוכן לשלם כל סכום והעיקר להתחתן עם דינה)
49. מה תיכננו יעקב ובניו, כיצד ישחררו את דינה? (הם יאמרו לשכם וחמור שיעשו ברית מילה להם ולכל אנשי העיר שכם. אם הם לא יסכימו אז בני יעקב יטענו- לא קיימתם את התנאי, תחזירו את דינה ואם הם יסכימו אז יבואו בני יעקב בשקט ויוציאו את דינה כשכולם שוכבים במיטות כדי להתרפא)
50. מה פירוש המילה 'חרפה'? (בושה)
51. האם שכם וחמור הרגישו שבני יעקב עדיין כועסים על מעשה שכם? (חמור ושכם מקשיבים לדבריהם וממש משתכנעים. בני יעקב הצליחו לדבר באופן כל כך משכנע שהם כלל לא שמו לב שהם טומנים להם מלכודת. עד כדי כך היו משכנעים הדברים ששכם הרשע לא מחכה אפילו רגע ומל את עצמו במקום מרוב שרצה לשאת את דינה בת יעקב ועל אף שהוא היה המכובד ביותר בכל בית אביו (ספורנו))
52. למה אנשי העיר שכם הסכימו למול את עצמם? (אנשי העיר רוצים להתחנף ולהראות למנהיגי העיר שהם מקיימים את כל דבריהם ולכן מקבלים על עצמם לקיים את התנאי (רמב"ן). ובמיוחד שהם יודעים שאם הם יסכימו יש סיכוי גבוה שהם יזכו להתעשר מהרכוש הרב של בני יעקב (ספורנו))
53. בני העיר שכם עורכים ברית מילה לכל הזכרים. לאחר כמה ימים נכנסו שמעון ולוי להוציא את דינה? (אחרי 3 ימים)
54. מה הכוונה ששמעון ולוי מוכנים למסור את נפשם למען דינה? (שניהם מוכנים לעשות הכל, ואפילו למסור את נפשם ממש כדי להציל את דינה אחותם)
55. **אתגר:** למה שמעון ולוי המתינו 3 ימים? (כדי להיות בטוחים לגמרי שכל אנשי העיר מלו את עצמם. אז קמו שמעון ולוי, ומחליטים לצאת והציל את אחותם שהם כל כך אוהבים ודואגים לה)
56. מהמתכננים לעשות שמעון ולוי לתושבי העיר שכם? (להרוג את כולם. שמעון ולוי לוקחים את חרבותיהם ויוצאים להלחם על העיר. כעת הם בטוחים שכולם שוכבים במיטותיהם ואף אחד לא יקום להתנגד ואכן הם הורגים את כל הזכרים שבעיר)
57. האם מעשה שמעון ולוי היה לפי מה שתיכננו עם יעקב? (לא)
58. מה עשו בני יעקב לאחר שהרגו את כל הזכרים של העיר? (לקחו את השלל- בגדיהם, מקנה, בקר, חמורים, כסף, ואת הנשים וילדים לקחו בשבי)
59. **אתגר גדול:** למה לקחו בני יעקב את השלל? (בני יעקב לוקחים את רכוש אנשי העיר כתשלום על הבושה העצומה שנגרמה למשפחתם בשל המעשה הנורא שעשה שכם (אור החיים הק'))
60. האם יעקב אבינו הסכים למעשה של שמעון ולוי? (יעקב אומר לשמעון ולוי- אני לא הסכמתי למעשה הזה! כל הסכמתי הייתה לומר שיעשו ברית מילה ושבמידה ואכן ימולו אז בכל זאת תקחו את דינה)
61. מה חושש יעקב אבינו שעלול לקרות בעקבות הריגת אנשי העיר שכם? (יעקב חושש שיושבי הארץ ירצו לקום ולהלחם בו ובמשפחתו וזו סכנה גדולה מכיוון שהם אינם אלא מעט אנשים (רש"י, רמב"ן))
62. ה' מצווה את יעקב לעלות לבית אל. מה יבנה יעקב בבית אל? (מזבח. ה' מצווה את יעקב לעלות לבית אל שם יוכל לנוח מטורח הדרך ולשבת לנוח שם. בכך יוכל יעקב להתכונן לקראת בניית המזבח להודאה לה' במלוא כוונת הלב ובנחת)
63. "וַיֹּ֤אמֶר יַֽעֲקֹב֙ אֶל-בֵּית֔וֹ וְאֶ֖ל כָּל-אֲשֶׁ֣ר עִמּ֑וֹ הָסִ֜רוּ אֶת-אֱלֹהֵ֤י הַנֵּכָר֙ אֲשֶׁ֣ר בְּתֹֽכְכֶ֔ם וְהִֽטַ֣הֲר֔וּ וְהַֽחֲלִ֖יפוּ שִׂמְלֹֽתֵיכֶֽם"- מה ציוה יעקב את אנשי ביתו לעשות לפני היציאה לכיוון בית אל? (יעקב מצווה את כל בני ביתו להסיר מהם עבודה זרה להתרחץ ולהחליף בגדיהם לקראת מעמד ההודיה לה')
64. האם יעקב ציווה רק את משפחתו או שהיו שם עוד אנשים אותם הוא ציווה? (יעקב ציווה את כולם, יתכן שאצל מישהו היו עבדים שנשבו על ידי שמעון ולוי (הנצי"ב) יעקב אבינו הצדיק אינו מחנך רק את בניו, אלא את כל מי שנמצא עימו- כולל העבדים והשפחות- את כולם יעקב רוצה לקרב לעבודת ה'!)
65. יעקב ומשפחתו יוצאים לדרך. מה הרגישו הגויים שגרים בערי הסביבה? (פחד ויראה מיעקב. יעקב ובני ביתו מתחילים ללכת לכיוון בית אל כדי לעבוד את ה'- להקריב קרבנות ולהודות לה' על כל הטוב והחסד שעשה עמהם. כשהם החלו בנסיעתם נפל פחד אלוקים על כל ערי הסביבה והם לא רדפו אחרי בני יעקב שמא יקומו עליהם ויהרגו אותם. אמנם, חלק מיושבי הערים כן יצאו להלחם ביעקב ובניו (רמב"ן ל"ד, י"ג))
66. **אתגר:** מה השם הנוסף של העיר 'לוז'? (בית אל)
67. מי נפטרה בדרך לבית אל? (דבורה, מינקת רבקה)
68. האם בעת האבל הגיעה בשורה נוספת ליעקב? (במהלך האבל על דבורה הגיע לבית יעקב בשורה מרה נוספת- אמו היקרה, רבקה נפטרה גם היא (רש"י). כעת, האבל כפול- דבורה ורבקה. יעקב עושה הספד גדול והפעם הוא מספיד את אימו. יעקב מספר ומלמד את כולם על מידותיה הנאצלות והמיוחדות של אימו הצדיקה, וגם על מעשיה המיוחדים והנפלאים)
69. מי היחיד שיכול באמת לנחם את יעקב על פטירת אימו? (רק ה'. האבל הוא כה גדול, "בור" ענק בחייו של יעקב ולכן רק ה' יכול לנחמו. ה' מתגלה ליעקב ומברכו ברכת אבלים כדי לנחמו)
70. איזה שם מוסיף ה' ליעקב אבינו? (ישראל)
71. איזה מילה מזכיר שמו החדש והנוסף של יעקב אבינו- 'ישראל'? ('ישראל' מלשון '**שר** ומושל', שיעקב ישלוט וימשול בכל יושבי כנען! (ספורנו))
72. **אתגר:** למי שייכות הברכות לפי השם 'ישראל'? (השם 'ישראל' מלמד שהברכות ראויות ליעקב בגלוי! (רש"י))
73. האם מעכשיו יש ליעקב אבינו שם אחד או שני שמות? (2 שמות! ה' אומר ליעקב ששמו הקודם- 'יעקב' לא יעקר. אלא, 'ישראל' יהיה שמו העיקרי והשם 'יעקב' יהיה בנוסף לו (ראב"ע, ברכות דף י"ג ע"א))
74. **אתגר:** "וַיֹּ֩אמֶר֩ ל֨וֹ אֱלֹקִ֜ים אֲנִ֨י אֵ֤ל שַׁדַּי֙ פְּרֵ֣ה וּרְבֵ֔ה גּ֛וֹי וּקְהַ֥ל גּוֹיִ֖ם יִֽהְיֶ֣ה מִמֶּ֑ךָּ וּמְלָכִ֖ים מֵֽחֲלָצֶ֥יךָ יֵצֵֽאוּ"- אלו 3 שבטים מסתתרים בפסוק? (ה' מברך את יעקב שיפרה וירבה ויצאו ממנו עוד 'גוי', כלומר, עוד שבט- בנימין. בנוסף גם 'קהל גוים' יצא ממנו, 2 שבטים- מנשה ואפרים שיצאו מיוסף ועתידים להיות חלק ממניין השבטים)
75. את מה ה' נשבע לתת ליעקב כמו שנשבע כבר לאברהם וליצחק אבותיו? (את ארץ ישראל הקדושה! ה' אומר ליעקב- את הארץ שהבטחתי לאבותיך אברהם ויצחק ואף לך הבטחתיה- כעת אני **נשבע** ליתן אותה לך, כמו שנשבעתי לאבותיך ואף חטא לא ימנע ממך ומצאצאיך מלרשת את הארץ הזו! (רמב"ן))
76. **אתגר ממש קשה:** "וַיַּצֵּ֨ב יַֽעֲקֹ֜ב מַצֵּבָ֗ה בַּמָּק֛וֹם אֲשֶׁר-דִּבֶּ֥ר אִתּ֖וֹ מַצֶּ֣בֶת אָ֑בֶן וַיַּסֵּ֤ךְ עָלֶ֨יהָ֙ נֶ֔סֶךְ וַיִּצֹ֥ק עָלֶ֖יהָ שָֽׁמֶן" מה פירוש המילה "לנסך"? (לשפוך משקה. יעקב שפך יין על האבן, ואחר כך גם מים (תרגום יונתן))
77. מה נדר יעקב שיעשה כשיצא מארץ כנען ועכשיו, כשסוף סוף חזר, הוא קיים? (שיקים אבן לעבודת ה', ועכשיו במעשה זה הכין יעקב את המקום לקראת עבודת ה' של צאצאיו בעתיד (ספורנו))
78. מה קרה למישהו ממשפחת יעקב כשכולם היו ממש קרובים לעיר אפרת? (רחל אמנו נפטרה. כשעוד נותר מרחק לא גדול שבלשון התורה נקרא 'כברת ארץ' (רש"י) עד לעיר אפרת הסמוכה נולד הבן ה-12 ליעקב! רחל הייתה כבר בסוף ההיריון שלה וכעת היא מרגישה שהגיעה עת לידתה. הלידה אינה פשוטה כלל. בכלל כל לידה זה דבר מאוד לא פשוט אך הלידה הזו רחל מרגישה שהיא קשה לה באופן מיוחד)
79. **אתגר:** כיצד קראה רחל לבן שנולד? (בן אוני- מלשון צער)
80. למה יעקב קרא לבנו בנימין, הרי זה שם שונה ממה שקראה רחל? (יעקב רוצה ששם בנו יהיה שם חיובי וקורא לו 'בנימין' כלומר 'בן ימין' שימין מרמזת לחוזק כך גם אין צורך לשנות יותר מידי מהשם שרחל נתנה, מכיוון שהמילה 'אוני' פירושה צער אך גם כֹּחַ (רמב"ן))
81. איפה קבר יעקב את רחל אמנו אשתו האהובה? (במקום בו נפטרה- בדרך לאפרת)
82. למה יעקב קבר את רחל בדרך ולא הביא אותה לקבורה במערת המכפלה? (יעקב קובר את רחל בדרך ולא במערת המכפלה- כדי לשמור על כבוד המת, שהרי בדרך עלול לקרות איזה נזק למת (אברבנאל). יעקב מקים מצבה מעל קבורת רחל, מכיוון שהיא בדרך, ולא בתוך מקום יישוב וצריך לדאוג לקבר יותר ובכך יעקב מחזיר טובה על כל החסד והטוב שעשתה עימו רחל (ספורנו, רלב"ג). בנוסף כך גם יזכרו את רחל אמנו הצדיקה היטב היטב וילמדו ממעשיה הטובים (ע"פ הרלב"ג))
83. **אתגר:** מה ידע יעקב ברוח הקודש שיועיל לעם ישראל בעתיד שקשור לקבורת רחל בדרך? (יעקב ידע ברוח הקודש שעם ישראל עתיד לצאת לגלות ואז יהיו זקוקים לרחל אמנו שתבקש עליהם רחמים כשיעברו בסמוך לקברה בדרכם לגלות (רש"י, מ"ח, ז')) (אפשר לשיר את השיר- "קול ברמה נשמע...")
84. כמה אוהלים נותרו ליעקב לבנות אחרי שרחל נפטרה? (אחרי שרחל נפטרה, נותרו 3 אוהלים שונים לנשות יעקב. אוהל בלהה- שפחת רחל, אוהל לאה ואוהל זלפה- שפחת לאה)
85. באיזה מבין האוהלים שם יעקב את המיטה הפרטית שלו? (יעקב החליט שמכיוון שאין עוד את אוהל רחל בו היה נמצא באופן קבוע הוא מעביר את מקומו הקבוע לאוהל בלהה שפחתה)
86. למה ראובן העביר את מיטת אביו לאוהל של אימו לאה? (כי חשב שזה מאוד מעליב את אמו- לאה. לכן, החליט ראובן לעשות בשקט מעשה לכבוד אימו - ולקח את מיטת יעקב והעביר אותה לאוהל אמו)
87. **אתגר:** למה ראובן חשב שבלהה היא לא ממש אישה של יעקב? (כי ראה אותה מטפלת בכל ענייני הבית לכן חשב שהיא לא ממש אישה של יעקב אלא פחות מזה- מה שנקרא פלגש ולעומת זאת, אמו היא כן ממש אישה של יעקב)
88. איך הגיב יעקב למעשה ראובן? (מעשה ראובן לא מצא חן בעיני יעקב שכעס על בנו. אך מכיוון שרצה לחנכו ללכת בדרך הישרה ורצה שישאר כחלק מ-12 הבנים, המתין לזמן יותר מתאים להעיר על כך (רמב"ן) ולכן אמנם יעקב שמע, אך הוא לא אמר דבר בינתיים (עד לפר' ויחי שם הענישו על כך) (רלב"ג). לכן, כתוב בפסוק שיעקב שמע ובני יעקב בכל זאת הם שנים עשר! (רש"י, ע"פ מדרש חז"ל))
89. מה הם שמות 12 השבטים? (ראובן, שמעון, לוי, יהודה, יששכר, זבולון, יוסף, בנימין, גד, אשר, דן, נפתלי)
90. **אתגר:** כמה שנים עברו מאז ראה יעקב את אביו? (בערך 36 שנה!!!)
91. מה קרה כשסוף סוף יעקב הגיע לקרית ארבע? (מפגש משפחתי מרגש ביותר! סוף סוף, לאחר שנים רבות שלא היו ביחד. נפגשים יצחק ויעקב. לפני בערך 36 שנה שלח יצחק את יעקב לחרן, לבדו, ללא רכוש ורק עם מקלו חצה יעקב את הירדן לכיוון חרן. וכעת, בחסדי ה' הרבים חוזר יעקב אל אביו. לא לבדו חוזר יעקב אלא עם משפחה גדולה, 12 בנים צדיקים! עם כל נשותיו ועם עבדים ושפחות ומקנה ובקר לרוב וכמובן עם ממון רב! חסדי שמים! בוודאי ששמחה גדולה הציפה את יצחק שראה איך ה' שמר עליהם וכיצד ברכותיו וברכות רבקה אשתו ברוך ה' התקיימו בבנו. בוודאי שגם בני יעקב התרגשו עד מאוד לפגוש את סבם הגדול והצדיק- יצחק בנו של אברהם! מעולם הם לא ראו אותו עד היום! (ע"פ בעל העקידה, אברבנאל))
92. בן כמה היה יצחק בעת פטירתו? (180)
93. מי קבר את יצחק? והיכן הוא נקבר? (עשו ויעקב קברו את יצחק אביהם במערת המכפלה)
94. מאיזה עם לקח עשו נשים כדי להקים את משפחתו? (עשו לוקח לו נשים מבנות כנען. כידוע לנו, בנות כנען היו רשעות ועובדי עבודה זרה. במקום לקחת נשים צדיקות עשו לוקח נשים כאלו ומכאן אנו לומדים שאף זרעו של עשו היה מקולקל (רבנו אברהם בן הרמב"ם))
95. **אתגר גדול:** בפסוקים שבסוף הפרשה מופיעים אלופים ומלכים רבים מצאצאיו של עשו- בזכות מה זכה עשו לכל כך הרבה אנשים גדולים גיבורי כח וגיבורים שיצאו מזרעו? (ברור שאין זה מכוח עצמו, אלא, בוודאי זכה לכך בזכות ומכוח ברכת יצחק אביו – "ועל חרבך תחיה..." (אברבנאל))